— Двое першых амаль што і не заўважыў, як выраслі, так быў захоплены бізнесам. Вазіў фурамі яблыкі з Польшчы і ў Салігорску прама з аўтамашыны з жонкаю прадавалі іх. Гандлявалі і прамысловымі таварамі. Купілі патрыманую машыну і на ёй вазілі магілёўскія тканіны ў Расію. Летам чарніцы прадавалі ў Расіі. Задумаўся, а чаму не заняцца працай на зямлі, не блытацца па базарах. Яшчэ дзядуля Еўдакім мне казаў, што зямля ніколі не падвядзе. Як і маіх продкаў заўжды карміла, так і мяне падтрымае, і маім дзецям паслужыць.